CELEX: 32016R0138
Language: sl
Date: 2016-02-02 00:00:00
Title: Izvedbena uredba Komisije (EU) 2016/138 z dne 2. februarja 2016 o neodobritvi aktivne snovi 3-decen-2-on v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (Besedilo velja za EGP)

3.2.2016   
            
            
               SL
            
            
               Uradni list Evropske unije
            
            
               L 27/5
            
         IZVEDBENA UREDBA KOMISIJE (EU) 2016/138
   z dne 2. februarja 2016
   o neodobritvi aktivne snovi 3-decen-2-on v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1), ter zlasti člena 13(2) Uredbe,
   ob upoštevanju naslednjega:
   
               (1)
            
            
               V skladu s členom 7(1) Uredbe (ES) št. 1107/2009 je Nizozemska 14. septembra 2011 prejela zahtevek družbe AMVAC C.V (zdaj AMVAC Netherlands B.V) za odobritev aktivne snovi 3-decen-2-on.
            
         
               (2)
            
            
               V skladu s členom 9(3) navedene uredbe je država članica poročevalka 13. aprila 2012 obvestila vložnika, druge države članice, Komisijo in Evropsko agencijo za varnost hrane (v nadaljnjem besedilu: Agencija) o dopustnosti zahtevka.
            
         
               (3)
            
            
               Učinki navedene aktivne snovi na zdravje ljudi in živali ter na okolje so bili ocenjeni v skladu s členom 11(2) in (3) navedene uredbe za uporabo, ki jo je predlagal vložnik. Država članica poročevalka je 26. novembra 2013 Komisiji in Agenciji predložila osnutek poročila o oceni.
            
         
               (4)
            
            
               Agencija je izpolnila določbe člena 12(1) Uredbe (ES) št. 1107/2009. V skladu s členom 12(3) navedene uredbe je zahtevala, da vložnik predloži dodatne informacije državam članicam, Komisiji in Agenciji. Država članica poročevalka je Agenciji predložila oceno dodatnih informacij v obliki posodobljenega osnutka poročila o oceni.
            
         
               (5)
            
            
               Osnutek poročila o oceni so pregledale države članice in Agencija. Agencija je Komisiji predložila sklep o oceni tveganja za aktivno snov 3-decen-2-on (2)3. decembra 2014. Agencija je ugotovila, da so pozitivni rezultati genotoksičnosti in omejen paket toksikoloških podatkov preprečili določitev končnih toksikoloških referenčnih vrednosti, zato ni bilo mogoče dokončati ocene tveganja za izvajalce, delavce, druge navzoče, prebivalce in potrošnike. Poleg tega je ugotovila, da ocene zahtevka MRL s prošnjo, da se pri določanju MRL izvzame 3-decen-2-on, ni mogoče dokončati, ker razpoložljive informacije niso zadostne za ugotovitev, ali uporaba aktivne snovi 3-decen-2-on v fitofarmacevtskih sredstvih ne bo imela takojšnjega ali zapoznelega škodljivega učinka na zdravje ljudi pri zaužitju s hrano, vključno z ranljivimi skupinami.
            
         
               (6)
            
            
               Komisija je vložnika pozvala, da predloži pripombe k sklepu Agencije in v skladu s členom 13(1) Uredbe (ES) št. 1107/2009 tudi pripombe na osnutek poročila o pregledu. Vložnik je predložil pripombe, ki so bile natančno pregledane.
            
         
               (7)
            
            
               Kljub argumentom, ki jih je predložil vložnik, pomislekov iz uvodne izjave 5 ni bilo mogoče odpraviti.
            
         
               (8)
            
            
               Zato ni bilo dokazano, da je mogoče glede na eno ali več reprezentativnih rab vsaj enega fitofarmacevtskega sredstva, ki vsebuje 3-decen-2-on, pričakovati, da so izpolnjena merila za odobritev iz člena 4 Uredbe (ES) št. 1107/2009. Aktivna snov 3-decen-2-on se zato ne bi smela odobriti v skladu s členom 13(2) Uredbe (ES) št. 1107/2009.
            
         
               (9)
            
            
               Ta uredba ne vpliva na ponovno predložitev zahtevka za 3-decen-2-on v skladu s členom 7 Uredbe (ES) št. 1107/2009.
            
         
               (10)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Neodobritev aktivne snovi
   Aktivna snov 3-decen-2-on se ne odobri.
   Člen 2
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 2. februarja 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 309, 24.11.2009, str. 1.
   
      (2)  EFSA Journal 2015;13(1):3932. Na voljo na spletu: www.efsa.europa.eu/efsajournal.